Eerste Liga skop onder Covid-19-wolk af | Netwerk24
18 Junie 2021 11:20
Met drie rugbywedstryde wat gespeel word, sal 'n mens ná die naweek 'n beter idee hê van wat om hierdie seisoen in die Curriebeker-reeks se Eerste Liga te verwag.
Luvo Claassen is as die kaptein van 'n erg uitgedunde OP-span vir Saterdag se wedstryd teen die Luiperds aangewys. Foto: Gallo Images
Die twee Oos-Kaapse spanne, die Oostelike Provinsie en Grens, sal albei Saterdag tuis in aksie wees.
Die OP kom om 15:00 in die Wolfson-stadion in Kwazakhele net buite Gqeberha teen die Luiperds te staan en die Grens-Bulldogs speel om 14:00 op Polisie-park in Oos-Londen teen die Griffons.
Die OP en die Luiperds se voorbereiding is erg deur Covid-19 ontwrig. Veral die OP-span lyk kwaai uitgedun.
In die lig van die OP se vertonings sover hierdie seisoen, sal dit bitter min vertroue by die span se ondersteuners inboesem.
Volgens die kompetisie-reëls sal 'n wedstryd as 0-0 gelykop beskou word as dit weens Covid nie gespeel kan word en daar nie genoeg tyd is om dit te herskeduleer nie.
Die span wat nie vir die kansellasie van die wedstryd verantwoordelik was nie, sal egter vier ligapunte kry.
As albei spanne nie kan speel nie, sal elkeen twee punte kry.
• In die naweek se ander wedstryd is die SWD-Arende en Valke Vrydagaand in George slaags. – Sportredaksie